Yann Martel

Yann Martel (født 25. juni 1963 i Salamanca i Spania) er en kanadisk forfatter, best kjent for romanen Historien om Pi som ble tildelt Booker-prisen i 2002.


== Biografi ==
Som ungdom gikk Martel på den videregående skolen Trinity College School, en internatskole i Port Hope i Ontario. Det var her han først utviklet sine ferdigheter innen skriving. Som voksen har Martel reist verden rundt, og har tilbrakt tid i Iran, Tyrkia og India. Etter å ha studert filosofi ved Trent University i Peterborough i Ontoria bodde Martel 13 måneder i India hvor han besøkte moskeer, templer, kirker og dyrehager. Deretter gikk han igang med å lese bl.a. religiøse tekster, noe han gjorde i to år. Hans første skjønnlitterære roman, Seven Stories, ble utgitt i 1993.
I 2001 ble Historien om Pi gitt ut. Romanen ble året etter tildelt Booker-prisen. Ikke lenge etter skapte en dedikasjon til den brasilianske forfatteren Moacyr Scliar i begynnelsen av boka mistanker om at Martel ikke hadde diktet opp hele historien selv. Det kom ut at Historien om Pi var inspirert av Scliars Max e os Felinos, som ble utgitt i 1981. Martel nektet ikke for at han hadde latt seg inspirere av Scliars verk, men anklager om plagiat ble avfeiet da Scliar leste Historien om Pi og skrev om den i La Presse, hvor han pekte på hvor forskjellige de to bøkene er. 
Martel tilbrakte et år i Saskatoon i Saskatchewan fra september 2003 etter å ha fått et verv ved de lokale biblioteket. Der samarbeidet han med den kanadiske komponisten Omar Daniel om et musikkstykke for piano, strykekvartet og bass. Komposisjonen, «You Are Where You Are», er basert på en tekst av Martel, som blant annet inneholder deler av telefonsamtaler fra vanlige dager.
Martels neste roman, A 20th century Shirt, som er planlagt utgitt i 2009, vil ta for seg holocaust. I sentrum for romanen står to snakkende dyr (en ape og et esel) på en manns skjorte. Den vil bli utgitt samtidig med et essay under samme tittel om samme emne. Martel har beskrevet dem som to tilnærminger til samme sak. Han hevder det er et filosofisk verk, enkelt sagt «én lang samtale». Martel jobber også med et prosjekt kalt «What Is Stephen Harper Reading», hvor han sender Canadas statsminister en bok annenhver uke som portretterer «ro» sammen med et lite, oppklarende brev. Han poster brevene sine, bøkene han har valgt og eventuelle svar på prosjektets nettside.Yann Martel er bosatt i Saaskatoon i Canada med sin samboer Alice Kuipers. Martel og Kuipers, som også er forfatter, møtte hverandre på en skrivekonferanse hvor hun jobbet som frivillig.


== Bibliografi ==
Seven Stories (1993)
The Facts Behind the Helsinki Roccamatios (1993)
Self (1996)
Life of Pi (2001). – Utgitt på norsk som Historien om Pi. Oversatt av Bodil Engen. (Dinamo forlag, 2003)
We Ate the Children Last (2004)
Beatrice and Virgil (2010). – Utgitt på norsk som Beatrice og Vergil. Oversatt av Kirsti Øvergaard. (Cappelen Damm, 2011)
101 Letters to a Prime Minister: The Complete Letters to Stephen Harper (2012)


== Priser (utvalg) ==
1991 – Journey Prize


== Referanser ==


== Eksterne lenker ==
Yann Martel hos Contemporarywriters.com
Yann Martel Arkivert 1. oktober 2010 hos Wayback Machine. hos Canadian Encyclopedia Arkivert 30. juli 2008 hos Wayback Machine.